Kan Haaie weer verlore vonk oorsee vind? | Netwerk24
Kan Haaie weer verlore vonk oorsee vind?
Deur Tinus van Staden 23 April 2019 07:34
Vir 'n beter tyd om oorsee te toer, kon die Haaie beswaarlik vra.
Nie net is hulle tans weens hul vrotsige vertonings op Kingspark Vyand Nommer Een in Durban nie, maar 'n wegbreek na Australasië is straks net die doepa om die span weer op dreef te kry.
Philip van der Walt verlede jaar tydens die Haaie se skittersege oor die Blues in Auckland. Foto: Getty Images
Dit was verlede jaar juis op hul toer waar die span sy naam as Kiwi-slagters begin maak het.
Vanjaar reis die Haaie oorsee ná twee nederlae in Durban – eers teen die Jaguares met 17-51 en verlede week teen 'n bra halfgebakte Reds, met 14-21. Dít ná 'n skitterende wegholsege oor die Leeus op Ellispark.
Vrydag kom hulle teen die Waratahs in Sydney te staan, waarna die Crusaders en die Chiefs op hulle wag.
Verlede jaar het die Haaie vier wedstryde oorsee gespeel en sleg gevaar teen die twee Aussie-spanne, die Brumbies en die Rebels, maar daarna het die Durbaniete vlamgevat toe hulle in Nieu-Seeland geland het.
Eers het hulle die Blues in Auckland met 63-40 afgeslag, waarna die Hurricanes die Haaie se harte in die doodsnikke gebreek het en met 38-37 in Wellington geseëvier het.
Soos dit maar met die onbestendige Haaie gaan, het hulle net ná hul terugkeer na Suid-Afrika weer 'n groot nederlaag teen die Bulle (10-40) gely, maar ook met selfvertroue teen die ander Nieu-Seelandse spanne op hul pad, die Highlanders en Chiefs, gespeel en twee seges in daardie wedstryde behaal.
Dit het die Haaie gehelp om die kwarteindronde te haal, waar hulle teen die Crusaders in Christchurch vasgeval het.
Vanjaar is die Haaie gelukkig in die sin dat hulle slegs drie wedstryde oorsee speel. 'n Sege oor die Crusaders is waarskynlik ver buite hul bereik, maar die Waratahs en Chiefs moet eenvoudig geklop word.
Die Haaie se uitspeelkanse hang daarvan af.
Die Haaie se toergroep is:
Voorspelers: Akker van der Merwe, Coenie Oosthuizen, Daniel du Preez, Hyron Andrews, Jacques Vermeulen, Jean-Luc du Preez, John-Hubert Meyer, Tendai Mtawarira, Thomas du Toit, Tyler Paul, Mzamo Majola, Ruan Botha, Kerron van Vuuren, Philip van der Walt, Luke Stringer, Ruben van Heerden.
Agterspelers: André Esterhuizen, Curwin Bosch, Aphelele Fassi, Cameron Wright, Louis Schreuder (k), Lukhanyo Am, Makazole Mapimpi, Marius Louw, Robert du Preez, Sbu Nkosi, Kobus van Wyk.